Dink nuut! - Solidariteit WêreldSolidariteit Wêreld
Tuis › 10 minute voor werk Juig › Dink nuut!
Julle gees en gedagtes moet nuut word, lewe as nuwe mense wat as die beeld van God geskep is: lewe volkome volgens die wil van God en wees heilig.
– Efesiërs 4:23, 1983-vertaling
Paulus doen hier 'n beroep op die Efesiërs om hul ou sondige natuur, die "ou mens" in hulle, prys te gee en die lewe van die nuwe mens in Christus te begin lewe. Om dit reg te kry, sal hul gees en gedagtes eers nuut moet word. Christus het hulle reeds nuut gemaak, maar dit beteken nie dat hul natuurlike geaardheid onmiddellik ondergeskik is aan die Heilige Gees nie. Heiligmaking is 'n lewenslange proses, waardeur hul gees en gedagtes só vernuwe sal word dat die beeld van Christus in hulle na vore sal kom. "Soos jou gesig weerkaats in water, so wys iemand se hart wat in hom aangaan," staan daar in Spreuke 27:19. Jou gedagtes word grootliks gevorm deur wat jy lees, waarna jy kyk en wie jou vriende is.
Ongelukkig is die moderne media nie juis bevorderlik vir 'n skoon gedagtelewe nie. Oral word ons met seks en geweld gekonfronteer. Maar God wil hê dat sy kinders anders sal wees as die res van die wêreld. Hy verwag dat ons ander maatstawwe aan die dag sal lê. Hoe lyk jy in die spieël van jou gedagtes? Vra die Heilige Gees of Hy tevrede is met die boeke wat jy lees, die televisieprogramme waarna jy kyk en die mense wat jou vriende is. En wees dan bereid om na sy stem te luister!
Hemelse Vader, die prentjie wat na my terugkyk in die spieël van my gedagtes verskil heelwat van dit wat U graag wil hê. Help my asseblief om van nou af my gedagtes gevange te neem en aan U ondergeskik te maak. Amen.